天屋歌爲盧洪賦
作者：趙希㯝
朝代：宋

paragraphs: 霞扃雲牖高窿穹，八荒四野垂簾櫳。
羲璘勃窣行西東，茫茫塵世如飛蓬。
玉川公子乘清風，飄然據作吟詩宮。
穿心出脅千萬語，叫開閶闔驚蒼龍。
銀河瀉入北斗柄，醉來擲下琉璃鍾。
仙人王喬作鄰伍，馮軒共笑噓長虹。
旌陽拔宅想亦在，千年萬歲都洪濛。
君不見阿房結綺今何許，劫灰一丈漫秋雨。